Martin Braithwaite

**Martin Braithwaite Christensen** (s. 5. kesäkuuta 1991 Esbjerg) on tanskalainen jalkapalloilija, jolla on guyanalaisia sukujuuria. Hän edustaa Brasilian Série A:ssa pelaavaa Grêmiota. Pelipaikaltaan molempijalkainen Braithwaite on hyökkääjä. Hän kuuluu myös Tanskan jalkapallomaajoukkueeseen.

## Ura
### Seurajoukkueura
Braithwaite on Esbjerg fB:n kasvatti. Hän debytoi seuran paidassa Tanskan Superliigassa kaudella 2009–2010 pelaten kymmenen ottelua. Yhteensä Braithwaite pelasi Esbjergin edustusjoukkueessa 89 ottelua tehden 17 maalia. Kaudella 2011–2012 hän voitti seuran paidassa Tanskan 1. divisioonan ja seuraavalla kaudella Tanskan cupin.

Elokuussa 2013 Braithwaite siirtyi Ranskan Ligue 1:n Toulouse FC:hen. Hän debytoi Ligue 1:ssä elokuussa 2013 AS Monacoa vastaan. Avausmaalinsa Braithwaite teki seuraavalla kierroksella SC Bastian verkkoon. Kaudella 2013–2014 hän teki 32 ottelussa seitsemän maalia ja seuraavalla kaudella 34 ottelussa kuusi maalia. Kolmannella ja neljännellä kaudellaan Ranskassa hän teki kumpanakin kautena liigassa 11 maalia.

Kaudet 2017–2019 Braithwaite edusti englantilaisseura Middlesbrough'ta mutta oli lainalla kevätkauden 2018 Ranskassa Bordeaux'ssa ja kevätkauden 2019 espanjalaisseura Leganésissa, johon hän siirtyi pysyvästi kesällä 2019. Hän pelasi Bordeaux'ssa 14 liigaottelua ja teki niissä neljä maalia. Hän pelasi Leganésissa 43 liigaottelua ja teki niissä kymmenen maalia ennen kuin siirtyi helmikuussa 2020 FC Barcelonaan. Siellä hän pelasi 2,5 kauden aikana 44 liigaottelua ja teki niissä viisi maalia. Kaudella 2020–2021 hän voitti Espanjan cupin. Mestarien liigassa hän pelasi tuolla kaudella kuusi ottelua ja teki kolme maalia.

Syyskuun alussa 2022 Braithwaite siirtyi RCD Espanyoliin. Debyyttikaudellaan Espanyolissa Braithwaite pelasi 31 Primera Divisiónin ottelua, joissa hän teki 10 maalia. Espanyol putosi kauden päätteeksi Primera Divisiónista. Kaudella 2023–2024 Braithwaite pelasi Segunda Divisiónissa 39 ottelua ja teki niissä 22 maalia, kun Espanyol nousi takaisin Primera Divisióniin nousukarsintojen kautta. Hän pelasi nousukarsinnoissa kaikki Espanyolin neljä ottelua, joista jokaisen avauskokoonpanossa.

Heinäkuussa 2024 Braithwaite siirtyi brasilialaisseura Grêmioon. Debyyttikaudellaan Grêmiossa Braithwaite pelasi 18 Brasilian Série A:n ottelua, joissa hän teki kahdeksan maalia, sekä kaksi Copa Libertadoresin ottelua. Kaudella 2025 hän pelasi 18 Brasilian Série A:n ottelua ja teki niissä kuusi maalia. Kauden 2025 Copa Sudamericanassa hän pelasi neljä ottelua ja teki maalin 3. huhtikuuta 2025 ottelussa Luqueñoa vastaan.

### Maajoukkueura
Braithwaite on edustanut Tanskaa kaikilla nuorten maajoukkuetasoilla alle 17-vuotiaista alle 21-vuotiaisiin. Vuonna 2012 hänelle tarjottiin mahdollisuutta pelata Guyanan jalkapallomaajoukkueessa, mutta hän kieltäytyi.

Tanskan A-maajoukkueessa Braithwaite debytoi kesäkuussa 2013 ystävyysottelussa Georgiaa vastaan. Ensimmäisen maaottelumaalinsa hän teki toisessa maaottelussaan Puolaa vastaan. Syksyllä 2018 hän teki maalin Itävaltaa ja Walesia vastaan sekä vuonna 2019 Georgiaa, Luxemburgia, Gibraltaria ja Irlantia vastaan. Vuoden 2019 maaleista kolme syntyi EM-karsinnoissa. Kahdeksannen maaottelumaalinsa hän teki maaliskuussa 2021 MM-karsintaottelussa Israelia vastaan ja yhdeksännen kesäkuussa 2021 ystävyysottelussa Bosnia ja Hertsegovinaa vastaan.

MM-kilpailuissa 2018 Braithwaite pelasi neljä ottelua, joista kaksi jälkimmäistä avauskokoonpanossa. Kesän 2021 EM-kilpailuissa hän pelasi avauskokoonpanossa välieriin yltäneen joukkueensa kaikki kuusi ottelua ja teki neljännesvälierässä Walesia vastaan uransa kymmenennen maaottelumaalin. MM-kilpailuissa 2022 Braithwaite pelasi kaksi ottelua.

## Muuta
Braithwaiten isä on kotoisin Guyanasta. Braithwaite olisi siis voinut näin edustaa aikuisten maajoukkuetasolla myös Guyanaa.

## Saavutukset
**[[Esbjerg fB]]**
* Tanskan 1. divisioona: 2011–2012
* Tanskan cup: 2012–2013
**[[FC Barcelona]]**
* Espanjan cup: 2020–2021

## Lähteet